Document ID: 32011D0107
Publication Date: 2011-02-10

Title and Content:
SKLEP KOMISIJE
z dne 10. februarja 2011
o spremembi Odločbe 2007/756/ES o sprejetju skupne specifikacije nacionalnega registra vozil
(notificirano pod dokumentarno številko C(2011) 665)
(Besedilo velja za EGP)
(2011/107/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2008/57/ES Evropskega parlamenta in Sveta z dne 17. junija 2008 o interoperabilnosti železniškega sistema v Skupnosti (1) in zlasti člena 33 Direktive,
ob upoštevanju naslednjega:
(1)
Oddelek 2.2 Priloge k Odločbi Komisije 2007/756/ES z dne 9. novembra 2007 o sprejetju skupne specifikacije nacionalnega registra vozil v skladu s členom 14(4) in (5) direktiv 96/48/ES in 2001/16/ES (2) opisuje izvajanje skupne evropske arhitekture za nacionalne registre vozil (NRV) in zagotavlja posodobitev odločbe, če je ta potrebna, potem ko Evropska železniška agencija oceni pilotni projekt. Poleg tega določa odločbo o povezavi nacionalnih registrov vozil z osrednjim virtualnim registrom vozil (VRV). Evropska železniška agencija je izvedla in ocenila pilotni projekt. 26. marca 2010 je Komisiji predložila priporočilo ERA/REC/01-2010/INT, v katerem predlaga posodobitev Priloge k Odločbi 2007/756/ES. Odločbo 2007/756/ES je treba zato spremeniti.
(2)
Člen 33(2) Direktive 2008/57/ES določa, da mora NRV med drugimi obveznimi informacijami vsebovati navedbo lastnika vozila in subjekt, odgovoren za vzdrževanje. Zato je potrebno prehodno obdobje, da se v nestandardne NRV vstavi polje 9.2 „številka registriranega podjetja“ ter da se posodobijo podatki o lastniku in subjektu, odgovornem za vzdrževanje, za vozila, ki so že registrirana v NRV.
(3)
Prehodna obdobja za obstoječa vozila, opisana v oddelku 4.3 Priloge k Odločbi 2007/756/ES, so potekla ali potekajo. Nekdanji registracijski subjekt, odgovoren za registracijo vozila, bi moral dati na voljo vse potrebne informacije v skladu s sporazumom med njim in registracijskim subjektom, imenovanim v skladu s členom 4 Odločbe 2007/756/ES. Te informacije je bilo treba posredovati do 9. novembra 2008. Registracijski subjekt vsake države članice je moral do 9. novembra 2009 v svoj NRV vnesti vozila, ki so se uporabljala v mednarodnem prometu. Registracijski subjekt vsake države članice je moral do 9. novembra 2010 v svoj NRV vnesti vozila, ki so se uporabljala v domačem prometu.
(4)
Ukrepi iz tega sklepa so v skladu z mnenjem odbora, ustanovljenega v skladu s členom 29(1) Direktive 2008/57/ES -
SPREJELA NASLEDNJI SKLEP:
Člen 1
Priloga k Odločbi 2007/756/ES se nadomesti s Prilogo k temu sklepu.
Člen 2
1. Evropska železniška agencija prilagodi namestitvene datoteke in dokumente, ki se uporabljajo za nastavitev standardnega nacionalnega registra vozil (sNRV), prevajalski program in virtualni register vozil tako, da se dodajo informacije o dovoljenjih za začetek obratovanja, podeljenih v drugih državah članicah (postavke 2, 6, 12 in 13) do 30. junija 2011.
2. Evropska železniška agencija objavi navodila za uporabo globalne evropske arhitekture NRV do 30. junija 2011.
Člen 3
1. Države članice prilagodijo do 31. decembra 2011 svoje nacionalne registre vozil tako, da vsebujejo informacije o dovoljenjih za začetek obratovanja, podeljenih v drugih državah članicah (postavke 2, 6, 12 in 13, določene v Prilogi), ter, če uporabljajo nestandardni nacionalni register vozil, vstavijo polje 9.2 „številka registriranega podjetja“, določeno v Prilogi v skladu z namestitvenimi datotekami iz člena 2.
2. Države članice zagotovijo, da se za vozila, registrirana pred začetkom veljavnosti tega sklepa, do 31. decembra 2011 v nacionalni register vozil zabeležijo številke registriranega podjetja subjekta, odgovornega za vzdrževanje.
Člen 4
Države članice zagotovijo, da se njihov nacionalni register vozil poveže z virtualnim registrom vozil do 31. decembra 2011.
Člen 5
Ta sklep je naslovljen na države članice.
V Bruslju, 10. februarja 2011

Classification:
Level 1 Topics: 100150
100158
100154
100144
Level 2 Topics: 100239
100222
100261
100176
100238
Level 3 Topics: 2015
5442
3641
1422
4539
All Topics: 3648
4514
4651
5864
616